RO Jurnalul Oficial al Uniunii Europene C 351/45

Avizul Comitetului Economic și Social European privind Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Un plan de acțiune pentru îmbunătățirea accesului la finanțare al IMM-urilor

COM(2011) 870 final

2012/C 351/10

Raportor: dna Anna Maria DARMANIN

Coraportor: dl Ronny LANNOO

La 7 decembrie 2011, în conformitate cu articolul 304 din Tratatul privind funcționarea Uniunii Europene, Comisia Europeană a hotărât să consulte Comitetul Economic și Social European cu privire la

Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor - Un plan de acțiune pentru îmbunătățirea accesului la finanțare al IMM-urilor

COM(2011) 870 final.

Secțiunea pentru piața unică, producție și consum, însărcinată cu pregătirea lucrărilor Comitetului pe această temă, și-a adoptat avizul la 30 august 2012.

În cea de-a 483-a sesiune plenară, care a avut loc la 18 și 19 septembrie 2012 (ședința din 19 septembrie), Comitetul Economic și Social European a adoptat prezentul aviz cu 174 voturi pentru și 3 abțineri.

1. Concluzii și recomandări

1.1 CESE salută planul de acțiune al UE pentru îmbunătățirea accesului la finanțare al IMM-urilor într-un moment când multe țări europene sunt confruntate cu o perspectivă economică incertă. CESE este de părere că Europa își poate reveni din punct de vedere economic numai dacă politica în materie de IMM-uri va ocupa un loc prioritar pe agenda factorilor de decizie europeni. Prin urmare, sprijină ferm eforturile instituțiilor europene în direcția creșterii rezistenței sistemului financiar, astfel încât acesta să devină un instrument pe care economia reală să se poată baza.

1.2 CESE observă că acțiunile întreprinse în acest scop nu pot avea succes decât dacă statele membre se implică în mod clar. Astfel, CESE le invită să pună în aplicare planul de acțiune și să deblocheze toate mecanismele de sprijinire a finanțelor IMM-urilor, concentrându-se asupra priorităților Europa 2020. De exemplu, statele membre ar trebui să creeze fonduri de garantare și să utilizeze mai bine fondurile structurale pentru instrumentele financiare.

1.3 CESE recunoaște că finanțarea prin împrumut este și va rămâne unul dintre instrumentele cele mai utilizate în dezvoltarea IMM-urilor. În acest sens, Comitetul sprijină deplin măsurile financiare și de reglementare menite să consolideze finanțarea prin îndatorare, precum și instrumentele de garantare a dezvoltării IMM-urilor.

1.4 Comitetul insistă asupra faptului că propunerile din Acordul Basel III trebuie aplicate în mod adecvat în Europa prin intermediul viitoarei Directive privind cerințele de capital CRD IV, pentru a evita efectele contrare asupra finanțării economiei reale.

1.5 CESE salută propunerile Comisiei pentru stimularea disponibilității capitalului de risc în Europa. Este esențial ca piața europeană a capitalului de risc să primească un nou impuls decisiv pentru a depăși deficiențele pieței și obstacolele generate de reglementare, făcând astfel ca acest segment să devină mai atractiv pentru investitorii privați.

1.6 IMM-urile europene au un caracter variat și eterogen. Inițiativele menite să îmbunătățească accesul la finanțare trebuie să constea într-un portofoliu complet de măsuri diverse și inovatoare, astfel încât să aibă efecte reale asupra acestui grup eterogen de actori, având în vedere trăsăturile lor specifice. Întreprinderile sociale și profesiunile liberale, de exemplu, îmbracă forme juridice diferite și au modele de funcționare diferite de întreprinderile „tradiționale”, ceea ce complică și mai mult accesul lor la finanțare, de vreme ce aceste forme sau modele nu sunt totdeauna recunoscute sau înțelese de către actorii financiari.

1.7 De asemenea, trebuie încurajat capitalul hibrid, care reprezintă o alternativă la creditele bancare. Trebuie sprijinită apariția unor noi actori financiari, la fel ca și apariția unor noi intermediari care să pună la dispoziție atât soluții financiare inovatoare, cât și consiliere de afaceri. Finanțarea colectivă solidară (crowd funding) este un bun exemplu, iar activitatea bancară participativă ar putea fi o altă opțiune de avut în vedere.

1.8 CESE subliniază că este necesar ca grupul BEI, în strânsă cooperare cu Comisia Europeană, să joace un rol important în investițiile în IMM-uri, cu ajutorul unei game complete de instrumente generale și individualizate. În ce privește împrumuturile BEI pentru IMM-uri, intermediarii BEI sunt îndemnați să facă eforturi de comunicare mai mari, pentru a promova acest mecanism financiar în rândul comunității de IMM-uri, în colaborare cu organizațiile IMM-urilor.

1.9 CESE ia notă de propunerea de a simplifica și a face mai transparentă viitoarea generație de instrumente financiare (Instrumentul financiar al UE pentru finanțarea prin împrumut și Instrumentul financiar de capitaluri proprii al UE) în cadrul viitorului Program-cadru financiar multianual (MFF). CESE sprijină propunerile datorită efectului accentuat de pârghie al acestor două instrumente.

1.10 CESE salută hotărârea Comisiei de a sprijini dialogul între diversele părți interesate, cu scopul de a monitoriza evoluțiile pieței și a face recomandări privind îmbunătățirea accesului IMM-urilor la finanțare. CESE speră să fie invitat în mod regulat la „Forumul de finanțare a IMM-urilor”, pentru a dezbate și a prezenta propuneri concrete de soluționare a problemelor financiare ale IMM-urilor.

1.11 Comitetul este de părere că ar trebui stimulată formarea adresată strict întreprinzătorilor, cum sunt programele de pregătire pentru investiții.

1.12 CESE subliniază că ar trebui facilitat accesul IMM-urilor la programele europene de sprijinire a finanțării IMM-urilor care sunt aplicate prin intermediari europeni, naționali sau regionali. Succesul acestor programe este asigurat de proceduri transparente, ușor de înțeles și consecvente, la toate nivelurile.

2. Propunerea Comisiei

2.1 Planul de acțiune evidențiază principalele obstacole aflate în calea stimulării finanțării IMM-urilor, cum ar fi:

— accesul la împrumuturi;

— accesul la capital de risc;

— accesul la piețele de capital.

2.2 De asemenea, documentul descrie măsurile luate între 2007 și 2012 pentru a asigura că finanțarea ajunge la IMM-uri, acestea constând în:

— Programul-cadru pentru competitivitate și inovare (CIP);

— acordarea de împrumuturi pentru IMM-uri de către BEI;

— fondurile politicii de coeziune.

— instrumentul de partajare a riscurilor din cadrul Programului-cadru 7 (PC7).

2.3 Comisia identifică diverse măsuri care pot facilita finanțarea IMM-urilor. Acestea cuprind:

— măsuri de reglementare;

— măsuri financiare de îmbunătățire a disponibilității creditelor și a capitalului de risc pe tot teritoriul UE;

— măsuri de îmbunătățire a mediului pentru IMM-uri.

3. Observații și comentarii generale

3.1 Banca Centrală Europeană (BCE), în strânsă cooperare cu Comisia Europeană, publică în mod regulat rezultatele „Anchetei privind accesul la finanțare al întreprinderilor mici și mijlocii (IMM) în zona euro” (1). Conform rezultatelor celei mai recente anchete, necesitățile de finanțare externă ale IMM-urilor din zona euro au sporit între octombrie 2011 și martie 2012. În același timp, rezultatele anchetei arată că accesul la credite acordate de bănci a continuat să se deterioreze, însă s-au înregistrat diferențe între statele membre (2). În general, întreprinderile au raportat o înrăutățire a disponibilității împrumuturilor bancare. În plus, rezultatele anchetei semnalează rate întrucâtva mai ridicate de respingere a cererilor de împrumut. În același timp, procentul respondenților care afirmă că accesul la finanțare este problema lor principală a rămas, în mare, neschimbat. Ca urmare a acestei situații, CESE invită Comisia să asigure faptul că sunt utilizate pe deplin căile alternative de a avea acces la finanțare.

3.2 CESE subliniază că trebuie să se monitorizeze îndeaproape fiecare analiză pentru a se da un răspuns rapid prin propunerea unor măsuri politice specifice. Această monitorizare poate fi completată cu informațiile disponibile în cadrul Forumului de finanțare a IMM-urilor, în statele membre și de la organizațiile de IMM-uri. Acest exercițiu ar trebui desfășurat de Comisie cu implicarea CESE și a societății civile.

3.3 CESE sprijină studiul desfășurat de Comisie cu privire la evaluarea definiției IMM-urilor și solicită în mod special să se acorde o atenție deosebită microîntreprinderilor și întreprinderilor mici. Având în vedere diversitatea și dimensiunile IMM-urilor (3) (întreprinderi familiale, profesiuni liberale și întreprinderi sociale, ca să dăm doar câteva exemple), CESE reamintește Comisiei că adaptarea măsurilor de sprijin financiar trebuie să fie o prioritate. Prin urmare se solicită Comisiei ca, atunci când pregătește programele financiare de sprijinire a dezvoltării IMM-urilor, să aibă în vedere caracteristicile diferite ale acestora, dând o atenție specială microîntreprinderilor. Comisia trebuie să evite orice discriminare, deoarece nu se poate aplica o soluție unică nevoilor IMM-urilor.

4. Observații și comentarii specifice cu privire la măsurile de reglementare

4.1 Reglementarea capitalului de risc

4.1.1 CESE sprijină introducerea unui regim armonizat al operațiunilor transfrontaliere în materie de fonduri cu capital de risc. Propunerea este lăudabilă, întrucât probabil va atenua deficiențele pieței prin crearea unui „pașaport european”, care va permite fondurilor de risc ale UE să-și comercializeze produsele și să strângă capital la nivel paneuropean. CESE solicită Comisiei să aibă în vedere comentariile pe care le-a făcut în precedentul lui aviz privind capitalul de risc (4).

4.1.2 CESE sprijină în mod deosebit studiul pe care Comisia îl va face în 2012 privind relația dintre reglementarea prudențială și investițiile de capital de risc efectuate de bănci și societăți de asigurare. Studiul ar trebui să evalueze dacă aceste instrumente nu creează un oligopol al marilor bănci internaționale sau dacă, pe termen mediu sau lung, ele nu ar trebui modificate.

4.1.3 Cum majoritatea IMM-urilor sunt întreprinderi mici (cu mai puțin de 10 angajați), CESE îndeamnă Comisia să acorde o deosebită atenție fondurilor de microinvestiții cu capital de risc. Aceste fonduri investesc în întreprinderi ale căror proiecte nu sunt suficient de atractive pentru a atrage atenția investitorilor tradiționali în capitaluri de risc, însă sunt prea mari sau prea riscante pentru a atrage capital din surse tradiționale. Aceste fonduri consolidează baza de capital a unei întreprinderi și duc la dezvoltarea abilităților de afaceri ale întreprinzătorilor prin utilizarea unor metode de coaching de-a lungul întregii perioade de investiții (5). Statele membre sunt invitate să propună instrumente, ca de exemplu măsuri de impozitare specifice, care ar putea stimula dezvoltarea acestor fonduri, pentru a putea umple golul financiar.

4.2 Reformele fiscale

4.2.1 Comitetul salută propunerile Comisiei privind reforme fiscale pentru investițiile transfrontaliere în capitaluri de risc. El invită Comisia și statele membre să propună totodată măsuri clare pentru prevenirea fraudei și evaziunii fiscale.

4.2.2 Pe lângă îndepărtarea obstacolelor de tip fiscal din calea tranzacțiilor transfrontaliere, Comisia ar trebui să asigure totodată încurajarea de către statele membre a reformei fiscale în propriile lor țări pentru programele de finanțare a IMM-urilor.

4.2.3 Ar trebui analizate bunele practici existente în unele state membre și extrapolate la nivelul UE și diseminate în rândul IMM-urilor (6). În unele țări există deja pachete de stimulare fiscală. Un exemplu în acest sens l-ar putea constitui Belgia/Flandra, care a introdus acum câțiva ani un „împrumut din care toată lumea câștigă” (win-win loan): persoane particulare pot oferi împrumuturi IMM-urilor și pot obține în schimb o reducere a impozitului. Un alt bun exemplu îl constituie sistemul olandez cunoscut sub numele de „împrumut de la mătușa Agaath” (7).

4.2.4 Scutirile de impozit, precum legea franceză „ISF PME” (8) pot avea, de asemenea, avantaje reale pentru IMM-urile cu creștere puternică. CESE se pronunță în favoarea unor astfel de sisteme, atâta timp cât scutirile de impozit sunt rezonabile și nu ar afecta contribuțiile din alte sectoare, la fel de importante.

4.3 Normele în materie de ajutoare de stat

4.3.1 CESE sprijină propunerea de modernizare a ajutoarelor de stat, menită să simplifice actualele norme în materie de ajutoare de stat pentru IMM-uri. CESE ia notă de faptul că Comisia va revizui Regulamentul general de exceptare pe categorii de ajutoare și o serie de orientări privind ajutorul de stat, inclusiv cele cu privire la capitalul de risc, pentru a îndeplini obiectivele Strategiei Europa 2020. CESE îndeamnă la îmbunătățirea, simplificarea și clarificarea acestor norme. Comitetul nostru invită Comisia să se asigure de faptul că ajutoarele de stat sunt îndreptate numai către disfuncționalitățile pieței.

4.4 Piețe mai vizibile pentru IMM-uri și cotarea IMM-urilor

4.4.1 CESE salută faptul că Directiva privind piețele de instrumente financiare (MiFID) propune crearea unor piețe de creștere omogene pentru IMM-uri, care să devină atractive pentru investitori datorită etichetei „piață de creștere pentru IMM-uri”. Cu toate acestea, CESE sugerează (9) stabilirea unor prevederi și măsuri specifice care să permită o aplicare eficientă și cu bune rezultate a acesteia.

4.5 Sarcinile de raportare pentru IMM-urile cotate

4.5.1 Comisia și statele membre sunt îndemnate să reducă regulile contabile și sarcinile de raportare pentru IMM-urile europene cotate la Bursă. Comitetul ia notă de faptul că Comisia a prezentat o propunere de directivă de simplificare și de modificare a directivelor contabile și, totodată, o propunere de revizuire a Directivei privind transparența. CESE reamintește Comisiei să preia cele două avize ale sale emise la începutul lui 2012 (10) și consideră că IMM-urile trebuie să facă disponibile resurse pentru investiții, astfel încât să obțină o creștere și mai mare.

4.6 Aplicarea Acordului Basel III și consecințele acestuia pentru finanțarea IMM-urilor

4.6.1 UE trebuie să fie în continuare în fruntea implementării reformelor de reglementare financiară asupra cărora s-a căzut de acord la nivel internațional. Totuși, CESE observă că diversele cerințe de capital menite să pună în aplicare Acordul Basel III în UE care intră în vigoare și sunt în dezbatere în prezent (Directiva privind cerințele de capital CRD IV și Regulamentul privind cerințele de capital) pot crea diverse probleme pentru IMM-uri (11).

4.6.2 CESE sprijină eforturile instituțiilor europene de a spori rezistența sistemului financiar, pentru a evita viitoare crize. Cu toate acestea, nu se pot reglementa în mai mare măsură piețele financiare în detrimentul finanțării întreprinderilor mici și mijlocii. CESE sprijină întru totul „Raportul Karas”, adoptat de Parlamentul European în mai 2012 și care reprezintă un pas înainte în direcția cea bună către aplicarea inteligentă și funcțională în UE a normelor privind cerințele de capital din Acordul Basel III.

4.6.3 CESE ia notă de faptul că Comisia va consulta Autoritatea bancară europeană (ABE) în termen de 24 de luni de la intrarea în vigoare a noii directive (CRD IV) și că ABE va elabora un raport cu privire la împrumuturile către IMM-uri și către persoane fizice. Comitetul îndeamnă Comisia să îl implice deplin în reevaluarea ponderării riscului prin intermediul elaborării unui aviz pe marginea raportului care urmează a fi transmis Consiliului și Parlamentului European.

4.7 Directiva privind întârzierea efectuării plăților

4.7.1 Comisia preconizează implementarea acestei directive până la 16 martie 2013. CESE insistă ca statele membre să întreprindă acțiuni care să asigure că IMM-urile pot beneficia mai rapid de acest sistem. Este foarte important ca Comisia să monitorizeze transpunerea la timp a acestei directive în toate statele membre. În plus, Comisia trebuie să monitorizeze îndeaproape modul în care statele membre pun în aplicare articolul 4 alineatul (5), care le oferă posibilitatea de a prelungi procedura de verificare până la peste 30 de zile, cu excepția cazului în care acest lucru ar fi extrem de inechitabil față de creditor. Comisia ar trebui să monitorizeze îndeaproape statele membre pentru a le împiedica să folosească acest articol cu scopul de a întârzia în mod artificial plățile, având în vedere mai ales că întârzierile plăților efectuate de autoritățile publice au un impact semnificativ asupra fluxului de lichidități și a gestionării lichidităților IMM-urilor.

4.7.2 Ca să dea un bun exemplu, CESE invită instituțiile europene să își plătească contractanții la timp și să evite impunerea asupra acestora a unor sarcini financiare și administrative care nu sunt necesare.

4.8 Fondurile europene de antreprenoriat social

4.8.1 CESE salută propunerea Comisiei Europene de regulament privind fondurile europene de antreprenoriat social și reamintește Comisiei că îmbunătățirea accesului întreprinderilor sociale la un capital adecvat ar trebui să constituie unul dintre primele puncte pe ordinea de zi. CESE și-a formulat avizul (12) cu privire la această chestiune la începutul lui 2012. Una dintre dificultăți o reprezintă necesitatea de a măsura și de a raporta efectele și impactul social al portofoliului de întreprinderi asupra societății. CESE recomandă efectuarea unui studiu comun la nivelul UE pentru stabilirea de criterii și indicatori cu ajutorul cărora să se abordeze aceste chestiuni. Comitetul reamintește Comisiei că aceste fonduri pot reprezenta numai unul dintre multele instrumente financiare mult-așteptate care încă mai trebuie create.

4.8.2. De asemenea, CESE îndeamnă statele membre să îmbunătățească recunoașterea diferitelor forme de întreprinderi sociale. Dacă s-ar bucura de o mai mare recunoaștere, ele ar beneficia de o reducere a ponderii riscului în cazul împrumuturilor care li se acordă și nu ar mai fi dezavantajate în această privință, comparativ cu întreprinderile tradiționale.

5. Observații și comentarii specifice cu privire la măsurile financiare luate de UE în favoarea IMM-urilor

5.1. Comitetul este conștient pe deplin că un mare număr de IMM-uri, în special cele mai mici, atunci când este vorba de finanțare externă, vor depinde în continuare în principal de credite.

5.2 CESE salută activitatea susținută a BEI în materie de împrumuturi pentru IMM-uri, acesta fiind unul dintre principalele instrumente de creditare a IMM-urilor la nivelul UE, și recunoaște avantajele financiare transferate IMM-urilor pentru a scădea costurile creditării prin aceste împrumuturi mediate. CESE îndeamnă BEI să continue implementarea eficientă a acestora și, în mod regulat, să prezinte rapoarte cu privire la rezultatele obținute. Pentru a atinge rezultatele scontate, se solicită băncilor intermediare să-și sporească eforturile în materie de comunicare, pentru a promova mai bine aceste împrumuturi în rândul comunității de IMM-uri, în strânsă cooperare cu organizațiile IMM-urilor.

5.3 La fel de importante este și să se sprijine apariția unor noi forme de intermediari, care, în multe cazuri, ar fi mai bine adaptate diversității IMM-urilor. Experiența sectoarelor bancare cooperative și sociale este valoroasă deoarece acestea oferă sprijin financiar adaptat, adeseori chiar cuplat cu alte servicii de sprijin.

5.4 CESE îndeamnă Comisia să extindă mecanismele cu partajarea riscurilor pentru investițiile de capital sau cvasicapital, în strânsă colaborare cu grupul BEI, și să sprijine emisiunea de obligațiuni corporative colective. În ceea ce privește piața cvasicapitalurilor, CESE invită în mod special Comisia și grupul BEI să exploreze moduri de îmbunătățire a finanțării de tip mezanin și să analizeze noi produse de tip mezanin, cum ar garanțiile pentru împrumuturi de tip mezanin.

5.5 CESE recomandă ca Comisia Europeană să continue promovarea de mecanisme financiare ale UE în rândul organizațiilor IMM-urilor, pentru a asigura o mai mare vizibilitate și o preluare rapidă a acestor instrumente, în special în statele membre rămase în urmă. Având în vedere că finanțarea eficace a IMM-urilor poate fi considerată unul dintre cele mai importante instrumente din cadrul „Pactului pentru creștere”, subiectul ar trebui abordat în mod corespunzător în cadrul programelor naționale de reformă.

5.6 Comitetul este de părere că ar trebui să se acorde o atenție deosebită sprijinirii IMM-urilor prin instrumentele de capital propriu și de datorie din Programul pentru competitivitatea întreprinderilor și IMM-urilor (COSME) și din Programul Orizont 2020. CESE sprijină creșterea plafonului maxim prevăzut de mecanismul de garantare a împrumuturilor (LGF) din cadrul COSME (150 000 EUR), așa cum s-a menționat în avizul nostru precedent privind Programul pentru competitivitate (COSME) (13).

5.7 CESE subliniază necesitatea unor reglementări în materie de politică de coeziune care să contribuie la punerea în aplicare eficientă și fără întreruperi a programelor pentru IMM-uri, deoarece actualul cadru nu este suficient de favorabil. CESE regretă faptul că, în prezent, reglementările financiare ale UE sunt prea complicate sau prea complexe, creând dificultăți intermediarilor de la nivel național care răspund de punerea lor în aplicare. Într-adevăr, este necesară o mai bună monitorizare a utilizării instrumentelor financiare din cadrul politicii de coeziune (14).

5.8 De asemenea, este important să se treacă de la finanțarea pe proiecte la instrumente de finanțare mai durabile, pentru a se evita dependența de fondurile publice. În această situație, Comisia ar trebui să ofere orientări privind bunele practici privind combinarea și efectul de pârghie al instrumentelor financiare din surse diferite, pe parcursul tuturor etapelor din ciclul de viață al IMM-urilor.

5.9 CESE ia notă de propunerea de a se facilita accesul IMM-urilor la finanțare pe termen lung prin noile instrumente financiare (Instrumentul financiar al UE pentru finanțarea prin împrumut și Instrumentul financiar de capitaluri proprii al UE) în cadrul financiar multianual (MFF), sub forma unor platforme dedicate. CESE estimează că, prin punerea laolaltă a resurselor din diverse surse, instrumentele financiare ar putea reprezenta un catalizator pentru investiții în cazul golurilor identificate de pe piață, ar putea duce la economii de scară și/sau ar putea minimiza riscul de eșec în domenii în care ar fi greu ca fiecare stat membru în parte să atingă masa critică necesară. Prin urmare, CESE invită Comisia să pună în aplicare noua generație de instrumente financiare pe baza învățămintelor trase din aplicarea instrumentelor existente (instrumentele financiare din cadrul CIP, mecanismul de finanțare cu partajarea riscurilor). Este important să se stabilească norme adecvate, orientări și standarde în conformitate cu cerințele pieței și cu bunele practici, să se evite suprapunerile și să se simplifice modalitățile de punere în aplicare pentru a se promova astfel eficiența și disciplina financiară. CESE subliniază faptul că monitorizarea adecvată, raportarea, auditarea și buna guvernanță sunt de cea mai mare importanță pentru a se asigura că resursele UE sunt utilizate în scopul în care au fost concepute.

6. Observații și comentarii specifice cu privire la măsurile pentru îmbunătățirea mediului de funcționare al IMM-urilor

6.1 O mai bună informare și comunicare pentru IMM-uri

6.1.1 CESE salută propunerea de a se stimula transmiterea de informații către intermediarii financiari și de a se încuraja băncile și instituțiile financiare să le ofere clienților toate informațiile necesare pentru a-i ajuta să-și găsească finanțare. În plus, CESE consideră că este important să se sporească nivelul de educație financiară al IMM-urilor. Statele membre sunt îndemnate cu tărie să ia parte la acest exercițiu, prin înființarea unor programe de „pregătire pentru investiții” pentru IMM-uri, în strânsă cooperare cu organizațiile acestora.

6.1.2 Una dintre problemele principale cu care se confruntă marea majoritate a IMM-urilor este accesul la consultanță adaptată nevoilor proprii. CESE sprijină principiul și rolul Rețelei întreprinderilor europene, însă consideră că potențialul acesteia ar trebui folosit în totalitate (15). Prin urmare, CESE recomandă întărirea capacității de consiliere financiară a acestei rețele. Totuși, subliniază că și organizațiile IMM-urilor trebuie să se implice direct în această campanie, care ar trebui adaptată la diversitatea IMM-urilor existente.

6.2 Îmbunătățirea monitorizării și culegerii de date privind piața de finanțare a IMM-urilor

6.2.1 Comitetul observă că Comisia a lucrat deja pe această temă (anchetele privind accesul IMM-urilor la finanțare și Indexul finanțării IMM-urilor). Salută propunerea Comisiei de a se colabora mai strâns cu federațiile bancare și de a se solicita consultanță din partea altor instituții (BCE, ABE). CESE recomandă implicarea organizațiilor și instituțiilor reprezentative ale IMM-urilor și la nivelul statelor membre. CESE regretă că în planul de acțiune nu se menționează întărirea colaborării cu organizațiile internaționale, cum ar fi OCDE, pentru a produce date și statistici (16) privind accesul la finanțare.

6.3 Evaluarea calitativă

6.3.1 Adeseori modelele de evaluare exclusiv cantitative nu sunt potrivite pentru evaluarea IMM-urilor, pentru că sunt prea rigide. Este mai mult decât bine-venită utilizarea unor indicatori calitativi în combinație cu obișnuita analiză cantitativă. Așadar, băncile ar putea lua în calcul echilibrarea metodelor de notare pe care le folosesc în evaluarea bonității IMM-urilor, lăsând loc pentru așa-numita „relationship banking”. Și această problemă trebuie abordată prin schimbul de bune practici. CESE regretă că unele bănci par mai degrabă să se îndepărteze de această idee decât să o promoveze.

6.4 Investitorii providențiali (business angels) și alți actori care intervin în faze incipiente

6.4.1 De exemplu, CESE crede că este important să se dezvolte legătura dintre investitorii providențiali și fondurile cu capital de risc care intervin în faze incipiente, pe de o parte, și fondurile de risc care intervin în etape ulterioare, pe de altă parte, pentru a se asigura un lanț solid al finanțării inovatoare. Totodată, sunt încurajate inițiativele de sprijinire a unui dialog mai susținut la nivel regional între investitorii providențiali și întreprinzătorii locali.

6.4.2 Ar trebui căutate și puse în aplicare abordări inovatoare ale finanțării prin capital de risc. Una dintre aceste abordări posibile este finanțarea colectivă solidară (crowd funding), în cadrul căreia cetățenii, și nu băncile sau specialiștii, investesc în IMM-uri prin intermediul unei platforme online în loc să facă uz de bursă.

6.4.3 Ar trebui consolidate formele adaptate de capital hibrid (17) care conțin diverse elemente cum ar fi granturi, capital și capital de datorie (cum sunt împrumuturile condiționate de partajarea profitului) deoarece ele se potrivesc mai bine IMM-urilor atât în etapele inițiale, cât și de-a lungul ciclului de viață al acestora.

7. Alte recomandări pentru a asigura finanțare IMM-urilor

7.1 Bune practici în sectorul bancar

7.1.1 Ar trebui avută în vedere elaborarea unui cadru pentru încurajarea acordării de credite de către instituțiile care operează din perspectiva unei filozofii a partajării riscurilor și a profiturilor, având în vedere că această perspectivă ar fi, cu siguranță, profitabilă pentru IMM-uri. Un fenomen precum activitățile bancare participative ar trebui luat în considerare în mod serios de către Comisie. CESE ar dori ca Comisia să pregătească o Carte verde ca bază pentru lansarea unei dezbateri pe tema activităților bancare participative la nivel european. Inițiativele individuale ale unor țări ca Regatul Unit, Franța, Germania, Italia, Luxemburg și Malta sunt de apreciat, dar ar putea stânjeni integrarea în continuare a domeniului serviciilor financiare în UE. În plus, inițiativele separate, necoordonate, pot să nu conducă la cele mai eficiente rezultate pe care acest tip de finanțare le poate asigura, cum ar fi partajarea riscului și a beneficiilor, precum și o abordare socială a finanțelor. Încurajarea microfinanțelor cu politici de investiții specifice referitoare la „finanțele islamice” ar putea determina de asemenea noi activități antreprenoriale și, în același timp, ar contribui la combaterea sărăciei în anumite regiuni. În acest context, ar trebui pregătită o comunicare a Comisiei care să prevadă, să abordeze și să încurajeze metode alternative de finanțare, asigurând condiții echitabile de concurență cu celelalte metode, convenționale, de finanțare.

7.1.2 CESE ia notă de faptul că Comisia a analizat activitatea și rezultatele obținute de către mediatorii de credite, precum și problemele cu care se confruntă IMM-urile în căutarea de finanțare prin împrumuturi (18). CESE îndeamnă toate statele membre să creeze o funcție similară pentru a îmbunătăți transparența în procesul de creditare. Comitetul observă că articolul 145 alineatul (4) din Directiva privind cerințele de capital (CRD III) și articolul 418 alineatul (4) din propunerea de regulament privind cerințele de capital (CRD IV) cuprind dispoziții care le permit IMM-urilor să ceară băncilor să le informeze cu privire la ratingurile și scorurile pe care le au. Este important ca, în practică, aceste dispoziții să fie puse pe deplin în aplicare.

7.1.3 În ceea ce privește concurența în sectorul bancar, CESE solicită Comisiei să analizeze situația și să facă în așa fel încât să existe suficientă concurență în cadrul statelor membre și între acestea în domeniul produselor financiare destinate IMM-urilor. De exemplu, există problema pierderii de finanțare (funding loss) (a se vedea mai jos); în același timp, ratele dobânzii descoperitului pentru micile întreprinderi rămân la un nivel foarte ridicat, deși ratele dobânzii pentru refinanțare furnizate de BCE sunt la un nivel extrem de scăzut. Întreprinderile mari pot utiliza alternative (ca de exemplu împrumuturile rambursabile la maturitate), însă întreprinderile mici nu pot face uz de asemenea produse.

7.1.4 Pierderea de finanțare: în multe state membre, băncile taxează întreprinderile atunci când acestea își plătesc împrumuturile înainte de termen. Atunci când un împrumut este plătit înainte de termenul prevăzut în contract, banca încasează această așa-numită taxă de „pierdere a finanțării” (funding loss) pentru a compensa pentru faptul că banca ar putea să fie nevoită să reinvestească banii la o rată mai scăzută a dobânzii decât cea pe care ar fi încasat-o dacă împrumutul nu ar fi fost plătit înainte de termen.

7.1.5 Problema însă este că aceste taxe pentru pierderea finanțării sunt adesea destul de ridicate. În plus, acestea adesea nu sunt explicate foarte limpede în contract, care face referire și la rate viitoare ale dobânzii, în momentul respectiv necunoscute. Acest lucru face ca, pentru o întreprindere, să fie foarte dificil să estimeze eventuala taxă de pierdere a finanțării în cazul restituirii înainte de termen a împrumutului. În orice caz, majoritatea întreprinderilor nici nu sunt conștiente de obligația de a plăti o astfel de taxă.

7.1.6 De aceea, este esențial ca băncile să ofere informații mai clare cu privire la aceste taxe înainte de semnarea oricărui acord de împrumut. Totodată, taxa pentru pierderea finanțării ar trebui să fie limitată și rezonabilă.

7.2 Vizibilitatea și gestionarea programelor europene pentru finanțarea IMM-urilor

7.2.1 CESE este în favoarea creării unei baze de date online multilingve unice, care să conțină diferitele surse de finanțare, integrând măsurile de la nivel european, național și regional pentru facilitarea accesului IMM-urilor la finanțare. Comitetul invită Comisia să disemineze pe scară largă ghidul practic (19) pe care l-a redactat și care prezintă informații privind modul de accesare a 50 de miliarde EUR din fonduri publice în cele 27 de state membre.

7.2.2 În ce privește programul Orizont 2020, CESE consideră că un buget care să fie consacrat IMM-urilor și care să reprezinte 15 % din valoarea totală a programului, precum și o structură de gestionare unică sunt elemente esențiale pentru a beneficia cât mai mult de potențialul de inovare pe care îl au IMM-urile. Cât privește procedura, aspectele financiare și administrative trebuie îmbunătățite. De exemplu, multe IMM-uri care participă la proiecte de cercetare finanțate de UE încă se confruntă cu uriașe probleme legate de TVA în țările lor atunci când participă la proiecte. Foarte adesea, acesta este unul dintre principalele obstacole în calea participării acestora de la bun început. Ar trebui puse în aplicare în toate statele membre regulamente clare, care să ușureze IMM-urile de aceste poveri. În cazul proiectelor finanțate de UE, TVA-ul ar trebui să se poată recupera în toate situațiile.

Bruxelles, 19 septembrie 2012 Președintele Comitetul Economic și Social European Staffan NILSSON

(1) Ancheta s-a desfășurat între 29 februarie și 29 martie 2012, cuprinzând un eșantion de 7 511 firme din zona euro.

(2) Ibid, a se vede cifrele exacte la p. 14-15.

(3) JO C 318, 23.12.2009 p. 22, JO C 376, 22.12.2011, p. 51.

(4) JO C 191, 29.6.2012, p. 72.

(5) A se vedea, de exemplu, Financités: http://www.financites.fr/

(6) A se vedea raportul EBAN (European Trade Association for Business Angels, Seed Funds and other Early Stage Market Players): Tax Outlook 2010 Executive Summary - http://www.eban.org/resource-center/publications/eban-publications

(7) Tante Agaath regeling (http://www.tanteagaath.nl/agaath_regeling.htm).

(8) http://pme.service-public.fr/actualites/breves/reduction-isf-pour-investissements-pme.html

(9) JO C 191, 29.6.2012, p. 80

(10) JO C 143, 22.5.2012, p. 78, JO C 181, 21.6.2012, p. 84.

(11) JO C 68, 6.3.2012, p. 39.

(12) JO C 229, 31.7.2012, p. 55.

(13) JO C 181, 21.6.2012, p. 125.

(14) Raportul special nr. 2/2012 al Curții de Conturi intitulat „Instrumente financiare pentru IMM-uri cofinanțate din Fondul european de dezvoltare regională” - http://eca.europa.eu/portal/pls/portal/docs/1/13766742.PDF

(15) JO C 376, 22.12.2011, p. 51, JO C 181, 21.6.2012, p. 125.

(16) A se vedea exemple precum „Finanțarea IMM-urilor și a întreprinzătorilor în 2012: un tablou de bord OCDE”(http://www.oecd-ilibrary.org/industry-and-services/financing-smes-and-entrepreneurship_9789264166769-en).

(17) http://www.schwabfound.org/pdf/schwabfound/SocialInvestmentManual.pdf

(18) http://europa.eu/rapid/pressReleasesAction.do?reference=IP/10/1186&format=HTML&aged=0&language=en&guiLanguage=en

(19) Raport final, Evaluarea politicilor statelor membre destinare facilitării accesului IMM-urilor la finanțare – iunie 2012 http://ec.europa.eu/enterprise/policies/finance/guide-to-funding/indirect-funding/files/evaluation-of-national-financing-programmes-2012_en.pdf